KIRJALLINEN KYSYMYS E-2279/01 esittäjä(t): Cecilia Malmström (ELDR) komissiolle. Viisumihakemusten käsittely Schengen-alueen maiden lähetystöissä.



Virallinen lehti nro 040 E , 14/02/2002 s. 0232 - 0232



KIRJALLINEN KYSYMYS E-2279/01 esittäjä(t): Cecilia Malmström (ELDR) komissiolle (31. heinäkuuta 2001) Aihe: Viisumihakemusten käsittely Schengen-alueen maiden lähetystöissä Schengenin yleissopimuksen astuttua voimaan kaikki Schengen-alueen maat ottivat käyttöön lyhyen ajan yhtenäisviisumin, joka voidaan myöntää kaikkien Schengen-alueen maiden lähetystöistä kolmansien maiden kansalaisille. Tämän yhtenäisviisumin ansiosta kolmansien maiden kansalaiset, joilla on viisumipakko, voivat matkustaa vapaasti Schengen-alueella viisumin voimassaoloaikana. Vaikka yhtenäisviisumi käy kaikissa Schengen-alueen maissa, kohtaavat monet kolmansien maiden kansalaiset ongelmia halutessaan matkustaa Euroopan unionin alueelle. Käytännössä Schengen-yhtenäisviisumi annetaan vain sen maan lähetystöstä, johon hakija pääasiassa aikoo matkustaa tai josta kutsu on tullut. Tämä aiheuttaa ongelmia mm. useissa Kaakkois-Euroopan maissa, koska niissä kaikissa ei ole kaikkien Schengen-alueen maiden lähetystöä vaan ainoastaan konsulaatti. Konsulaatista ei voida myöntää viisumia ja lisäksi hakijalta evätään toisten Schengen-alueen maiden lähetystöjen apu ja häntä neuvotaan kääntymään matkan kohdemaan lähimmän lähetystön puoleen. Esimerkiksi Makedoniassa asuvan täytyy matkustaa 500 kilometriä Jugoslavian pääkaupunkiin Belgradiin asti, jotta hän voi hakea viisumia Ruotsiin. Schengen-yhtenäisviisumin tarkoituksena on, että kaikki voivat matkustaa vapaasti Euroopan unionin alueella yli sisärajojen. Olisi kuitenkin aiheellista yksinkertaistaa myös hakuprosessia, koska kaikista maista saa saman viisumin. Yksi tapa yksinkertaistaa hakuprosessia voisi olla se, että kaikkien Schengen-alueen maiden lähetystöt määrättäisiin käsittelemään viisumihakemuksia kaikkiin Schengen-alueen maihin. Mitä komissio aikoo tehdä, jotta kolmansien maiden kansalaiset, joilla on viisumipakko, pystyisivät hakemaan Schengen-yhtenäisviisumia kotimaassaan minkä tahansa maan lähetystöstä, riippumatta matkan kohdemaasta? Näin yksinkertaistettaisiin hakumenettelyä. António Vitorinon komission puolesta antama vastaus (13. syyskuuta 2001) Valtioiden toimivalta jäsenvaltioiden Schengen-alueen yhtenäisviisumeiden myöntämiseen määritellään Schengenin sopimuksen soveltamisesta 19. kesäkuuta 1990 tehdyn yleissopimuksen(1) 12 artiklan periaatteiden mukaisesti. Tarkemmat ohjeet sen määrittämiseen, mikä valtio on toimivaltainen vastaanottamaan ja käsittelemään yhtenäisviisumihakemuksen, sisältyvät Schengenin säännöstön yhteiseen konsuliohjeistoon, sellaisena kuin se on hyväksyttynä toimeenpanevan komitean tekemällä päätöksellä n:o SCH/Com-ex (99) 131. Näiden oikeussääntöjen nojalla valtio, jonka alueella matkan pääasiallinen kohde sijaitsee, on toimivaltainen käsittelemään viisumihakemuksen. Pääasiallinen kohde määritellään ottamalla huomioon sekä matkan tarkoitus että lisäselvitysasiakirjat. Jos matkan pääkohteen sijaintia ei pystytä määrittelemään, toimivaltainen valtio on se, jonka kautta viisumin hakija saapuu yhteiselle liikkumisvapauteen perustuvalle Schengen-alueelle. Arvoisan parlamentin jäsenen mainitsemissa tapauksissa, joissa jäsenvaltiolla ei ole diplomaatti- tai konsuliedustusta kolmannessa maassa, toinen jäsenvaltio voi edustaa kyseistä jäsenvaltiota myöntämällä Schengen-yhtenäisviisumin. Edustus perustuu ao. jäsenvaltioiden välisiin kahdenvälisiin sopimuksiin. (1) EYVL L 239, 22.9.2000.